ส่วนที่ 1

ข้อมูลสรุป

บริษัท เอ็ม เอฟ อี ซี จำกัด (มหาชน) มีทุนจดทะเบียน 281.25 ล้านบาท
และทุนที่ออกชำระแล้วจำนวน 217 ล้านบาท ปัจจุบันมีสัดส่วนผู้ถือหุ้นประกอบด้วย
ผู้ถือหุ้นสัญชาติต่างชาติร้อยละ 2.66 ของจำนวนหุ้นทั้งหมด และผู้ถือหุ้นสัญชาติไทยร้อยละ 97.34
ของจำนวนหุ้นทั้งหมด โดยมีบริษัท โมเดอร์นฟอร์มกรุ๊ป จำกัด (มหาชน)
เป็นผู้ถือหุ้นรายใหญ่ซึ่งมีสัดส่วนการถือหุ้นคิดเป็นร้อยละ 26.76 กลุ่มผู้บริหาร และผู้ถือหุ้นรายอื่น ๆ
มีสัดส่วนการถือหุ้นคิดเป็นร้อยละ 20.73 และ 52.51 ตามลำดับ

บริษัทประกอบธุรกิจหลักในการให้คำปรึกษา พัฒนา
และวางระบบคอมพิวเตอร์และเครือข่ายงานเทคโนโลยีสารสนเทศแบบครบวงจร
สำหรับลูกค้าจากทั้งภาครัฐและเอกชน
โดยมุ่งเน้นกลุ่มลูกค้าวิสาหกิจขนาดใหญ่ซึ่งเป็นผู้นำในอุตสาหกรรมที่มีความต้องการงานบริการด้านเทคโนโลยีสารสนเทศสูง
ขอบเขตของการบริการครอบคลุมตั้งแต่การให้คำปรึกษาเพื่อแก้ปัญหาหรือตอบสนองความต้องการของลูกค้า
การพัฒนาและวางระบบคอมพิวเตอร์และเครือข่ายสารสนเทศ
ซึ่งอาจจะประกอบด้วยอุปกรณ์ฮาร์ดแวร์ ซอฟท์แวร์ อุปกรณ์ต่อพ่วงและอุปกรณ์เครือข่ายต่างๆ
การติดตั้งและทดสอบระบบ การฝึกอบรมวิธีการใช้งาน ตลอดจนการให้บริการด้านการบำรุงรักษา
โดยธุรกิจของบริษัทสามารถแบ่งออกเป็น 3 ประเภทหลัก ได้แก่

-   ธุรกิจบริการให้คำปรึกษาและพัฒนางานด้านเทคโนโลยีสารสนเทศ (IT Professional
    Services)

-   ธุรกิจพัฒนาและวางระบบ (System Integration)

-   ธุรกิจบริการด้านการบำรุงรักษา (Maintenance Service)

ในปี 2550 แม้จะต้องเผชิญกับภาวะเศรษฐกิจที่ไม่ค่อยสดใสนัก
แต่ทว่าบริษัทยังคงรักษาอัตราการเติบโตไว้ได้อย่างต่อเนื่อง โดยมีอัตราการเติบโตรายได้ที่ร้อยละ
7.92 ซึ่งเป็นผลจากการขยายฐานกลุ่มลูกค้าได้เพิ่มมากขึ้น
นอกเหนือจากการรักษาฐานลูกค้าเก่าไว้ได้อย่างเหนียวแน่น
รวมทั้งความสามารถในการปรับตัวให้เข้ากับสภาวะตลาดโดยรวม
และการปรับกลยุทธ์โดยมุ่งเน้นการดำเนินธุรกิจในด้านที่มีความเชี่ยวชาญมากขึ้นในลักษณะเชิงองค์รวม
จึงทำให้บริษัทมีอัตรากำไรขั้นต้น (Profit Margin) ที่สูงขึ้น
ซึ่งบริษัทมีจุดเด่นในด้านการให้บริการที่ดี จึงทำให้ได้รับความไว้วางใจจากลูกค้าเรื่อยมา
โดยให้ความสำคัญกับการวางกลยุทธ์เพื่อมุ่งเน้นการเติบโตและเสริมสร้างความเข้มแข็งในการประกอบธุรกิจ
ทั้งในด้านการปรับปรุงระบบโครงสร้างองค์กร
การวางระบบโครงสร้างพื้นฐานการทำงานอย่างมีประสิทธิภาพ การพัฒนาบุคลากร
การเสริมสร้างฐานความรู้ภายในองค์กร และสร้างสรรค์ผลิตภัณฑ์ที่เป็นทรัพย์สินทางปัญญา
โดยมุ่งเน้นพัฒนาผลิตภัณฑ์ในส่วนที่มีความรู้ความเชี่ยวชาญ
เชื่อมโยงกับแต่ละอุตสาหกรรมตามขนาดธุรกิจที่เป็นกลุ่มลูกค้าเป้าหมาย
รวมทั้งให้บริการด้านการให้คำปรึกษาไอทีเชิงกลยุทธ์
และเพิ่มเติมบุคลากรที่เป็นผู้เชี่ยวชาญทางธุรกิจโดยเฉพาะ ด้านการเงิน การธนาคาร
และโทรคมนาคม เพื่อเป็นการขยายฐานลูกค้าและรักษาส่วนแบ่งด้านการตลาด
โดยการมุ่งเน้นการทำตลาดเฉพาะส่วนที่มีศักยภาพแนวโน้มการเติบโตสูง
พร้อมร่วมเป็นพันธมิตรเชิงกลยุทธ์กับบริษัทที่เป็นเจ้าของเทคโนโลยี
ตลอดจนการปรับปรุงโครงสร้างบริหารงานบริษัทในเครือ เพื่อเพิ่มประสิทธิภาพการดำเนินงาน
และคงความเป็นผู้นำในกลุ่มผู้ประกอบการทางด้านเทคโนโลยีสารสนเทศอย่างครบวงจรของไทยต่อไป

2.  สำหรับผลการดำเนินงานของบริษัทและบริษัทย่อยโดยรวมปี 2550 มีรายได้รวมเพิ่มขึ้นจากปี
    2549 คิดเป็นร้อยละ 0.24
    โดยมีรายได้จากธุรกิจให้คำปรึกษาและพัฒนางานด้านเทคโนโลยีสารสนเทศ 235.35 ล้านบาท
    เพิ่มขึ้นจากปีก่อนร้อยละ 15.72 รายได้ธุรกิจพัฒนาและวางระบบ 1,674.61 ล้านบาท
    ลดลงจากปีก่อนร้อยละ 8.40 และรายได้ธุรกิจบริการด้านการบำรุงรักษา 461.85 ล้านบาท
    เพิ่มขึ้นจากปีก่อนร้อยละ 34.89 ในขณะที่มีต้นทุนสินค้าและบริการที่ขายลดลงจากปี 2549
    สืบเนื่องจากบริษัทมีการวางแผนบริหารจัดการต้นทุนโครงการที่ดี
    แต่เนื่องจากบริษัทย่อยยังคงได้รับผลกระทบจากภาวะเศรษฐกิจ
    ทำให้บริษัทต้องรับรู้ผลขาดทุนของบริษัทย่อย ทำให้มีผลกำไรสุทธิคงเหลือ 127.33 ล้านบาท
    โดยบริษัทมีกำไรเพิ่มสูงขึ้นกว่าปีก่อนคิดเป็นอัตราร้อยละ 27.32